Politieke intriges op Knysna laat wenkbroue ligMark Willemse. Foto: Facebook Die kleurryke en soms opportunistiese Wes-Kaapse politiek is dikwels die land se sirkus, maar selfs politieke veterane slaan die hande saam oor wat deesdae op munisipale vlak in die skilderagtige Knysna se munisipaliteit aangaan. Knysna se stadsraad het 20 lede. In die munisipale verkiesing van 2016 het die DA tien setels gewen, die ANC 7, die ACDP 1, Cope 1 en ŉ plaaslike groepering genaamd die Knysna Unity Congress een setel. Die ervare en gerespekteerde Eleanor Bouw-Spies van die DA, wat al tevore ook burgemeester was, is tot eerste burger van die dorp verkies, en sake het hul loop geneem. Die DA staan heeltemal sterk in Knysna. In vanjaar se algemene verkiesing is Knysna sowel nasionaal as provinsiaal deur die DA behou met bykans presies dieselfde steun as in 2016. Maar in die Wes-Kaapse politiek is niks ooit seker nie. Twee DA-lede, Mark Willemse en Peter Myers, het ŉ paar maande gelede besluit Willemse sal ŉ beter burgemeester wees. Die opposisiepartye in die raad, onder aanvoering van die ANC, het saamgestem, maar die DA nie. Toe stem Willemse en Myers saam met die ander partye vir Willemse as burgemeester, en hy wen! Sy kandidatuur is van die DA se kant af slegs deur Myers gesteun, met die ander agt DA-raadslede wat die amptelike DA-kandidaat gesteun het. So nou sit Knysna met ŉ DA-burgemeester wat nie deur die DA gesteun word nie. Die party probeer tans vir Willemse en Myers uit die DA skors, wat sal beteken dat hulle hul setels en hul poste as raadslede sal verloor, so Willemse sal nie meer burgemeester wees nie. Maar die DA-prosesse vir skorsing is lank en ingewikkeld, en Willemse en Myers maak dit natuurlik vir die DA so moeilik as moontlik om hulle af te dank met elke vertragingstaktiek en jakkalsdraai denkbaar. Die party wat die gelukkigste is met die vreemde verloop van sake is die ANC. Hoewel hulle glad nie die kieserskeuse in Knysna is nie, het hulle danksy die twee eiesinnige DA-raadslede asook Cope en die Knysna Unity Congress hierdie week daarin geslaag om die DA-speaker van die raad, Georlene Wolmarans, uit te stem met 11 stemme teen 8. In Wolmarans se plek is Myrtle Gombo van die ANC verkies. Die Wes-Kaapse ANC, wat goeie nuus tans broodnodig het nadat hulle in verlede maand se algemene verkiesing hul swakste Wes-Kaapse provinsiale uitslae in die geskiedenis behaal het, meen Gombo se verkiesing is die begin van groot dinge. “Ons sal bou op hierdie oorwinning om in 2021 elke munisipaliteit in die Suid-Kaapse streek in te palm,” het die ANC se streeksekretaris vir die Suid-Kaap, Major Sokopo, onderneem. Die provinsiale leier van die DA, Bonginkosi Madikizela, het gesê tot tyd en wyl sy party vir Myers en Willemse geskors kry, sal die DA die opposisiebanke in Knysna inneem. Hy het die versekering gegee dat die voorkeur van Knysna se kiesers, naamlik om die DA die dorp te laat regeer, eersdaags weer gerespekteer sal word.